ನೀವು ನಿಮ್ಮ ಆಹಾರವನ್ನು ಸೇವಿಸಿ ಹೊಸದಿಲ್ಲಿ: ಸೋಮವಾರ ನಡೆದ ಏಳನೇ ಸುತ್ತಿನ ಮಾತುಕತೆಯ ಭೋಜನ ವಿರಾಮದ ವೇಳೆ ಕೇಂದ್ರ ಸಚಿವರಾದ ನರೇಂದ್ರ ಸಿಂಗ್ ತೋಮರ್, ಪಿಯೂಷ್ ಗೋಯಲ್ ಹಾಗೂ ಸೋಮ್ ಪ್ರಕಾಶ್ ಅವರೊಂದಿಗೆ ಊಟ ಮಾಡಲು ನಿರಾಕರಿಸಿದ ಕೇಂದ್ರದ ಕೃಷಿ ಕಾನೂನುಗಳ ವಿರುದ್ಧ ಪ್ರತಿಭಟಿಸುತ್ತಿರುವ ರೈತರ ಪ್ರತಿನಿಧಿಗಳು, ನೀವು ನಿಮ್ಮ ಆಹಾರವನ್ನು ಸೇವಿಸಿ, ನಾವು ನಮ್ಮ ಆಹಾರವನ್ನು ಸೇವಿಸುತ್ತೇವೆ ಎಂದರು. ದಿಲ್ಲಿಯ ವಿಜ್ಞಾನಭವನದಲ್ಲಿ ನಡೆದ ಮಾತುಕತೆ ವೇಳೆ ಕೆಲ ರೈತರು ಕುರ್ಚಿಯ ಮೇಲೆ ಕುಳಿತು ಹಾಗೂ ಇತರರು ಸಭಾಂಗಣದ ನೆಲದ ಮೇಲೆ ಕುಳಿತುಕೊಂಡು ಊಟ ಮಾಡುತ್ತಿರುವ ದೃಶ್ಯ ಕಂಡುಬಂದಿದೆ. ಪ್ರತಿ ಸುತ್ತಿನ ಮಾತುಕತೆಯ ಭೋಜನ ವಿರಾಮವು ಕಳೆದೊಂದು ತಿಂಗಳಿನಿಂದ ರೈತ ಮುಖಂಡರು ಹಾಗೂ ಕೇಂದ್ರದ ನಡುವಿನ ದೀರ್ಘ ಸಮಯದ ಬಿಕ್ಕಟ್ಟನ್ನು ಪರಿಹರಿಸುವ ಪ್ರಗತಿಯ ಸೂಚಕವಾಗಿ ಹೊರಹೊಮ್ಮಿದೆ. ಕಳೆದ ವಾರ ನಡೆದಿದ್ದ ಮಾತುಕತೆಯ ವೇಳೆ ರೈತರು ಕೇಂದ್ರ ಸಚಿವರೊಂದಿಗೆ ಊಟ ಸೇವಿಸಲು ಒಪ್ಪಿಕೊಂಡಿರುವುದು ಭಾರೀ ಸುದ್ದಿಯಾಗಿತ್ತು. ಕೃಷಿ ಸಚಿವ ತೋಮರ್ ಹಾಗೂ ರೈಲ್ವೆ ಸಚಿವ ಪಿಯೂಷ್ ಗೋಯಲ್ ಅವರು ರೈತರು ತಂದಿದ್ದ ರೊಟ್ಟಿ, ತರಕಾರಿ ಪಲ್ಯವನ್ನು ಸೇವಿಸುತ್ತಿರುವ ಚಿತ್ರಗಳು ವೈರಲ್ ಆಗಿತ್ತು.